|  |
| --- |
|  |
| Til høringsparterne på vedlagte høringsliste | 19. december 20192018-6584 |

**Høring over udkast til forslag om ændring af vejloven, lov om private fællesveje og færdselsloven**

Transport- og Boligministeriet sender hermed vedlagte udkast til forslag til ændring af vejloven, lov om private fællesveje og færdselsloven i offentlig høring.

Med lovforslaget er det bl.a. hensigten at opdatere lov om offentlige vejes regler om den såkaldte særlig råden ift. udlejningskøretøjer i free floating. Der skal således skabes klare rammer for, hvordan særligt kommunerne skal administrere reglerne i forhold til den nye type af udlejningskoncepter for køretøjer, som er kendetegnet ved, at de ikke har et fast udlejningssted.

Lovforslaget indeholder overordnet følgende:

* Det foreslås med udkastet til vejlovens § 80 a og § 80 b, at den nye form for udlejningskoncepter fremadrettet ikke skal indhente en tilladelse i medfør af vejlovens § 80. Benyttelse af det offentlige vejareal til udlejning af køretøjer efter free floating skal i stedet hvile på aftaler mellem vejmyndigheden og udlejningsoperatøren. Til gengæld lægges der op til, at køretøjerne som udgangspunkt skal stå placeret i dertil indrettet infrastruktur.
* I §§ 81 a-c foreslås der indført nye håndhævelsesregler for så vidt angår køretøjer, som er omfattet af § 80 a og § 80 b. Konkret lægges der op til, at vejmyndighederne i højere grad får hjemmel til at fjerne køretøjer uden forudgående høring.
* I lov om private fællesveje foreslås en ændring af § 66, så det mere præcist fremgår af lovbemærkningerne, hvilke hensyn vejmyndigheden særligt skal tillægge vægt i deres vurdering af en ansøgning om at råde over vejarealet på private fællesveje.
* I færdselslovens tilføjes en ny § 123 a, som giver vejmyndigheden hjemmel til at fjerne henstillede cykler under visse forudsætninger. Baggrunden herfor at give vejmyndighederne bedre muligheder for at sikre, at cykelstativerne i byen ikke er fyldt op med henstillede køretøjer, som ikke benyttes af nogen.
* Der foreslås tilføjet en hjemmel i færdselsloven til, at kommunerne kan fjerne køretøjer fra det offentlige vejareal, såfremt de har fået pålagt tre parkeringsafgifter for samme parkeringsforseelse.

Høringsmaterialet vil blive gjort tilgængeligt på Høringsportalen.dk.

Transport- og Boligministeriet skal anmode om, at eventuelle bemærkninger til udkastet er ministeriet i hænde senest den 23. januar 2020. Bemærkninger bedes sendt til trm@trm.dk samt arp@trm.dk.

Spørgsmål vedrørende høringen kan stilles til specialkonsulent Anders Petersen på telefon 20 69 79 95 eller på arp@trm.dk.

Med venlig hilsen

Anders Petersen
Specialkonsulent